CELEX ID: 32011D0898
Publication Date: 2011-12-21

Document Text:
KOMISJONI RAKENDUSOTSUS,
21. detsember 2011,
millega muudetakse otsust 2009/852/EÜ Euroopa Parlamendi ja nõukogu määruste (EÜ) nr 852/2004 ja (EÜ) nr 853/2004 alusel võetavate üleminekumeetmete kohta seoses nõuetele mittevastava toorpiima töötlemisega teatavates Rumeenia piimatöötlemisettevõtetes ja selliste ettevõtete struktuurinõuetega
(teatavaks tehtud numbri K(2011) 9562 all)
(EMPs kohaldatav tekst)
(2011/898/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 852/2004 toiduainete hügieeni kohta, (1) eriti selle artikli 12 teist lõiku,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (2) eriti selle artiklit 9,
ning arvestades järgmist:
(1)
Määruses (EÜ) nr 852/2004 on sätestatud muu hulgas ohuanalüüsil ja kriitiliste kontrollpunktide põhimõttel põhinevad toiduainete hügieeni üldeeskirjad toidukäitlejatele. Määruse kohaselt peavad toidukäitlejad täitma teatavaid menetlusi, mille aluseks on nimetatud põhimõtted.
(2)
Määruses (EÜ) nr 853/2004 on sätestatud loomset päritolu toidu hügieeni erieeskirjad toidukäitlejatele ning on täiendatud määrusega (EÜ) nr 852/2004 kehtestatud eeskirju. Määruses (EÜ) nr 852/2004 sätestatud eeskirjad sisaldavad struktuurinõudeid piimatöötlemisettevõtetele ning määruses (EÜ) nr 853/2004 sätestatud eeskirjad sisaldavad selliste ettevõtete struktuurinõudeid ning toorpiima ja piimatoodete hügieeninõudeid.
(3)
Komisjoni otsuse 2009/852/EÜ (3) artiklis 2 on sätestatud, et teatavaid määrustes (EÜ) nr 852/2004 ja (EÜ) nr 853/2004 sätestatud struktuurinõudeid ei kohaldata kõnealuse otsuse I lisas loetletud Rumeenia piimatöötlemisettevõtete suhtes kuni 31. detsembrini 2011.
(4)
Samuti on otsusega 2009/852/EÜ ette nähtud, et erandina määruse (EÜ) nr 853/2004 nõuetest on lubatud käesoleva otsuse II lisas loetletud piimatöötlemisettevõtetel kuni 31. detsembrini 2011 töödelda nii nõuetele vastavat kui ka mittevastavat piima tingimusel, et neid töödeldakse eraldi tootmisliinidel.
(5)
Lisaks on otsusega 2009/852/EÜ sätestatud, et kõnealuse otsuse III lisas loetletud piimatöötlemisettevõtetel on lubatud kuni 31. detsembrini 2011 töödelda nõuetele mittevastavat piima ka ilma eraldi tootmisliinideta.
(6)
2011. aasta septembris teatas Rumeenia komisjonile, et 2012. aasta jaanuarist vastavad kõik otsuse 2009/852/EÜ I lisas nimetatud piimatöötlemisettevõtted määrustes (EÜ) nr 852/2004 ja (EÜ) nr 853/2004 sätestatud struktuurinõuetele. Seetõttu tuleks otsuse 2009/852/EÜ artikkel 2 välja jätta.
(7)
Otsuse 2009/852/EÜ II ja III lisa tuleks vastavalt muuta.
(8)
Lisaks teatas Rumeenia komisjonile, et pärast otsuse 2009/852/EÜ jõustumist on määruse (EÜ) nr 853/2004 nõuetele vastava toorpiima osa Rumeenia piimatöötlemisettevõtetele tarnitavas piimas märkimisväärselt suurenenud. Rumeenia on koostanud ka kogu oma piima tootmisahelat hõlmava tegevuskava, et tagada tootmisahela vastavus ELi eeskirjadele.
(9)
Vastavalt otsuse 2009/852/EÜ artikli 6 alusel Rumeenia esitatud aruandele ja Rumeenia ametiasutuste 17. oktoobril 2011 alalise toiduahela ja loomatervishoiu komitee koosolekul edastatud teabele ei vasta aga Rumeenia piimasektori olukord määruses (EÜ) nr 853/2004 sätestatud nõuetele.
(10)
Võttes arvesse praegust olukorda ning vältimaks Rumeenia ametiasutuste püüdluste takistamist, on asjakohane pikendada otsuses 2009/852/EÜ sätestatud meetmete kohaldamist.
(11)
Rumeenia peaks jätkama otsuse 2009/852/EÜ II ja III lisas loetletud ettevõtete töödeldud piima määrusega (EÜ) nr 853/2004 vastavusseviimiseks tehtavaid jõupingutusi.
(12)
Eelkõige peaks Rumeenia jätkama olukorra jälgimist ning esitama komisjonile korrapäraselt aruandeid kõnealuste nõuetega täieliku vastavuse saavutamiseks tehtud edusammude kohta. Kõnealustes aruannetes tehtud järelduste alusel tuleks vastu võtta asjakohased meetmed.
(13)
Seepärast tuleks otsust 2009/852/EÜ vastavalt muuta.
(14)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2009/852/EÜ muudetakse järgmiselt.
1)
Artikkel 2 jäetakse välja.
2)
Artiklis 3 asendatakse kuupäev „31. detsember 2011” kuupäevaga „31. detsember 2013”.
3)
Artiklis 4 asendatakse kuupäev „31. detsember 2011” kuupäevaga „31. detsember 2013”.
4)
Artikkel 6 asendatakse järgmisega:
„Artikkel 6
1. Rumeenia esitab komisjonile aastaaruanded määruse (EÜ) nr 853/2004 nõuetega vastavusse viimisel saavutatud edusammude kohta:
a)
nõuetele mittevastavat piima tootvate majandite osas;
b)
nõuetele mittevastava piima kogumise ja transpordi süsteemi osas.
Esimene aastaaruanne tuleb esitada komisjonile hiljemalt 31. detsembril 2012 ning teine aastaaruanne hiljemalt 31. oktoobril 2013.
Aruanded esitatakse IV lisas sätestatud vormis.
2. Komisjon jälgib tähelepanelikult II ja III lisas loetletud ettevõtete töödeldud toorpiima vastavusse viimist määruses (EÜ) nr 853/2004 sätestatud nõuetega.
Kui komisjon ei pea Rumeenia esitatud aruannete alusel nõuetele vastavuse saavutamist 31. detsembriks 2013 tõenäoliseks, esitab ta asjakohased meetmed olukorra parandamiseks.”
5)
Artiklis 7 asendatakse kuupäev „31. detsember 2011” kuupäevaga „31. detsember 2013”.
6)
I, II ja III lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 21. detsember 2011

EuroVoc Classification:
Level 1: 100149
100161
100157
100144
Level 2: 100277
100255
100283
100259
100258
100282
100215
100176
Level 3: 1360
5781
5283
5087
122
4057
2763
914
2200
4416
1268
All Concepts: 1279
1406
1569
2324
3763
4498